**Timo Antero "Timpe" Salonen** (s. 1973) on suomalainen radiotoimittaja ja juontaja. Salonen on työskennellyt Kiss FM:llä, Music Televisionilla, MTV3:lla ja Yleisradiossa. Kiss FM:n jälkeen Salonen perusti tanssimusiikkiin keskittyneen radiokanava KLF:n, joka toimi vuosina 2005–2011. Vuosina 2019–2020 hän on toiminut juontajana Radio Finlandian *Los Amigos* -ohjelmassa.

Suomen radiotähdistä Jaajo Linnonmaa on kertonut päätyneensä radiouralle kuunneltuaan Salosen tähdittämää Kiss FM Aamutiimiä.

Elämä ja ura
------------

Piikkiöstä kotoisin oleva Salonen kasvoi Seitsemännen päivän adventistiperheessä.  Salonen on opiskellut rakennusarkkitehdiksi.

Vuonna 1990 Salonen oli perustamassa Suomen ensimmäisiin teknotapahtumien järjestöihin kuulunutta F-Clefiä. Hän piti samaan aikaan kotiseudullaan piraattiradiota ja toimi dj:nä.

Vuonna 1995 Salonen juonsi vastaperustetulla radiokanava Kiss FM:llä viikonloppuiltoja. Seuraavana vuonna hänen juontamansa viikonloppujen iltaohjelma *Kiss FM:n Sähkökääpiö* nousi kuulijaluvuissa ohi viikonloppuiltoja aikaisemmin dominoineen Pertti Salovaaran radioshown. Salonen tuotti radio-ohjelman alla ensimmäiset suomalaiset radio-ohjelman nettisivut. Sivuilla oli myös Suomen ensimmäinen radio-ohjelman chat.

Vuonna 2001 Salonen siirtyi Kiss FM:n Aamutiimin juontajaksi. Televisiossa hän esiintyi vuonna 2003 pääosassa MTV3:n piilokamerasarjassa *Naurupartio*. Elokuvassa *Levottomat 3* Salonen teki sivuroolin radiojuontajana. Vuonna 2004 Suomen Radioiden Liitto valitsi hänet vuoden radiopersoonaksi.

Kesällä 2005 Salonen perusti elektroniseen tanssimusiikkiin erikoistuneen radiokanava Radio KLF:n. Radioasema toimi lyhytaikaisin luvin 1. syyskuuta 2011 asti. Kanavan toiminta päättyi lyhytaikaisten radiokanavien lupakäytäntöjen kiristyttyä. Samaan aikaan Salonen on tuonut Suomeen ulkomaisia artisteja kuten Scooter, Technotronic, Snap!, DJ SASH! ja Chicane.

Vuoden 2019 alusta Salonen on toiminut Espanjan Aurinkorannikolla kuuluvan Radio Finlandian *Los Amigos* -ohjelman juontajana.

Rikostapaukset
--------------

Vuonna 2004 Salonen irtisanoutui radio Kiss FM:ltä rikosepäilyn vuoksi. Salonen tuomittiin 16. maaliskuuta 2005 Helsingin käräjäoikeudessa puolentoista vuoden ehdottomaan vankeusrangaistukseen kolmesta lapsen seksuaalisesta hyväksikäytöstä ja yhdestä lapseen kohdistuvasta haureudesta. Salonen syyllistyi tekoihin vuosien 1998 ja 2004 välisenä aikana. Tytöt olivat olleet tekohetkellä 13–15-vuotiaita. Salonen valitti tuomiosta. Helsingin hovioikeus piti vankeusrangaistuksen ennallaan 16. helmikuuta 2007 antamassaan tuomiossa mutta yhtenäisti nimikkeet neljäksi lapsen seksuaaliseksi hyväksikäytöksi. Lisäksi Salonen tuomittiin maksamaan uhreille yhteensä 18 000 euron korvaukset.

Varsinais-Suomen käräjäoikeus tuomitsi 6. lokakuuta 2010 Salosen 50 päivän ehdolliseen vankeuteen ja 425 euron oheissakkoihin törkeästä rattijuopumuksesta, liikenneturvallisuuden vaarantamisesta ja liikenteen häirinnästä sekä kesäkuun 2011 loppuun saakka ulottuvaan ajokieltoon. Rattijuopumus koski sitä, että Salonen oli siirtänyt autoa humalassa. Tuomio liikenteen häirinnästä koski saman vuoden toukokuussa sattunutta tapausta, jossa Salonen oli hypännyt Viking Linen *M/S Isabellan* 10. kannelta mereen Ruissalon saaren kohdalla Turun edustalla. Tapauksesta oli aiheutunut suurhälytys, minkä vuoksi Salonen joutui maksamaan 398 euron korvaukset Rajavartiolaitokselle. Lisäksi hyppy oli oikeuden mukaan vaarantanut kapealla väylällä kulkeneen toisen aluksen turvallisuuden. Salonen itse selitti hypyn olleen hetken päähänpisto. 

Marraskuussa 2010 Salonen joutui syytteeseen osallisuudesta entiseen missiin Jenni Dahlmaniin kohdistuneeseen kiristykseen. Salosen syytteet kuitenkin hylättiin. Syytteen mukaan toisena syytettynä ollut Dahlmanin entinen miesystävä oli aikonut myydä hallussaan olleita Dahlmanista otettuja paljastavia kuvia tiedotusvälineille, muun muassa eräälle ns. miestenlehdelle, mutta tarjonnut niitä ensin Dahlmanille, "jotta niitä ei tarvitsisi myydä tiedotusvälineille". Todistaja kertoi miesystävän vaatineen Dahlmanilta "kuusinumeroista summaa, jonka ensimmäinen numero ei ole yksi tai kaksi". Salosta syytettiin kuvien tarjoamisesta lehdille. Kuvat oli otettu Dahlmanin ollessa 15–17-vuotias. Kiristys ei ollut onnistunut, sillä Dahlman oli ilmoittanut asiasta poliisille, joka oli löytänyt kuvat kotietsinnässä. Varsinais-Suomen käräjäoikeus tuomitsi 16. joulukuuta 2010 Dahlmanin entisen miesystävän puolentoista vuoden ehdolliseen vankeuteen sukupuolisiveellisyyttä loukkaavan kuvan levittämisen yrityksestä ja törkeän kiristyksen yrityksestä. Salosen osalta syyte hylättiin; hänen voitiin osoittaa vain tarjonneen lehdille juttuideaa.

Lähteet
-------

1. ↑  Jaajo Linnonmaa paljastaa podcastissa hetken, jolloin päätti, että hänestä tulee radiojuontaja – heitti itsevarman kommentin ikoniselle Kiss FM -kaksikolle *mtvuutiset.fi*.  7.2.2021. Viitattu 29.7.2023.
2. 1 2 3 4  Numminen, Mikko: Timpe.  *Image*, 2008, nro 3. Artikkelin verkkoversio.
3. ↑  Jakso 13 - Timpe Salonen, Radio Kiss FM:n aamutiimin entinen juontaja. Radio KLF:n perustaja. *Supla*. Viitattu 7.4.2024.
4. 1 2  Metsähukala, Otto: Kanavahistoriikit – Kiss FM, Osa 1: Radiota nuorille *Mediamonitori*.  27.12.2008. Viitattu 17.8.2020.
5. ↑  Salosen tähdittämällä Naurupartiolla (MTV3) 700 000 katsojaa.*Finnpanel* 18.4.2003 (Arkistoitu – Internet Archive)
6. ↑  Levottomat 3 - kun mikään ei riitä *elonet.finna.fi*. Viitattu 25.8.2020.
7. 1 2  Muistatko vielä kohutun Timpe Salosen? Mies palaa radioon! *Hymy*.  5.1.2019. Viitattu 17.1.2019.
8. ↑  Admin: Tanssimusiikkiradio aloitti *MediaViikko*.  7.6.2005. Viitattu 23.1.2023.
9. ↑  Tanssin loputtua pöly ei laskeudu - Mediamonitori *www.mediamonitori.fi*. Viitattu 23.1.2023.
10. ↑  Soiko Länsiväylällä jälleen Marusha? *Mediamonitori*.  31.08.2013. Viitattu 25.8.2020.
11. ↑  Stara.fi: Chicane esiintyy kesäkuussa Suomessa *Stara*.  3.5.2007. Viitattu 23.1.2023.
12. ↑  Ohjelmat  24.8.2020. Radio Finlandia. Viitattu 25.8.2020.
13. ↑  JT Tuomela: Muistatko vielä kohutun Timpe Salosen? Mies palaa radioon! *Hymy*.  5.1.2019. Viitattu 25.8.2020.
14. ↑  Kiss FM:n... (Lähde Salosen irtisanoutumiselle) *Ilta-Sanomat*.  29.10.2004. Viitattu 28.8.2020.
15. ↑  Ex-radiojuontajalle 1,5 vuotta vankeutta hyväksikäytöstä *Turun Sanomat*.  17.3.2005. Viitattu 26.9.2009.
16. ↑  Timpe Salonen vankilaan hyväksikäytöstä *Ilta-Sanomat*.  16.2.2007. Viitattu 26.9.2009.
17. ↑  IL: Ex-radiojuontaja selvisi laivahypystä minikorvauksilla  6.10.2010. MTV Uutiset.
18. ↑  Timpe Salonen käräjillä: Päättömästä tempusta minikorvaukset  6.10.2010. Iltalehti.
19. ↑  Uotila, Markku: Timpe Salonen sai laivahypystään sakkotuomion  6.10.2010. Ilta-Sanomat.
20. ↑  Rimpiläinen, Tuomas: Timpe Salosen syyte hylättiin, ex-kihlatulle vankeutta Jenni Dahlmanin kiristämisestä  16.12.2010. Turun Sanomat.